Ismét magyar kommentek sorakoznak a hazánkról kritikus jelentést író holland politikus Facebook-oldalán. A jelenséget kiszúró kormányközeli Origo szerint az újabb győzelem ünnepe ez.

Magyarul, angolul és a kettő valamilyen keveredését alkalmazva egyre többen kezdték szidni saját Facebook-oldalán Judith Sargentinit azt követően, hogy az EP szakbizottsága hétfőn elfogadta a jogállamiság magyarországi helyzetéről szóló különjelentést. A dokumentum szerint az országban fennáll a veszélye az európai értékek súlyos és módszeres megsértésének, s ezért indokolt a hetedik cikk szerinti eljárás megindítása.

Sargentini Facebook-oldalán ezt követően sokasodtak el a magyar kommentelők bejegyzései, akik válogatott módon szidják a holland politikust, hol kevésbé, hol nagyon is vulgáris jelzőket használva. Akadt, aki a képviselőnő nevét magyarosítva próbált odaszúrni egyet, mondván: minden, ami tőle származik, csupán hazugság. A rengetegben olyan kommentekre is ráakadtunk, amelyek személy szerint Orbán Viktor miniszterelnököt igyekeznek éltetni – magyar zászlóval, nagybetűvel, felkiáltójellel.

© Facebook / judith.sargentini

A helyzet további érdekessége, hogy az akciót kiszúró kormányközeli Origo azonnal cikket közölt róla. Azt írták, Sargentinivel ismét szembe jött a valóság – utalva ezzel a korábbi kommentháborúra –, a magyarok pedig most is egy emberként álltak ki Magyarország és a magyar kormány mellett azzal, hogy Facebookon betámadták a holland politikusnőt.

A Bordács Bálint nevével közölt cikk döbbenetes része egy későbbi bekezdésben jön elő, mintegy éltetve a hazánkat megvédő és olykor nagyon is vulgáris kifejezést alkalmazó facebookos tömeget. Ebben a szerző azt fejtegeti, hogy a magyar polgárok, de különösen az akcióban részt vevők,

ismét csillagos ötösre vizsgáztak összetartásból és az ország melletti kiállásból

és hogy "egyúttal felcsillantották a reményt, hogy a demokrácia fogalma nem ürült ki teljesen, még az Európai Unióban sem".

Ezután bemutatják a szerintük legjobb kommenteket, élükön azokkal, amelyek a magyar miniszterelnöknek, Orbán Viktornak igyekeznek örömöt szerezni.

Hát, így.